Gordhan sê oor Brexit se invloed op SAPravin Gordhan, minister van finansies, het Vrydag gesê die land se finansiële instellings sal die gevolge van Brexit, Brittanje se besluit om die Europese Unie (EU) te verlaat, kan weerstaan. Gordhan het toegegee die besluit is beduidend en dit kan gevolge vir Suid-Afrika inhou, gegewe die grootte van die twee ekonomieë. Volgens Gordhan sal dit egter ŉ paar jaar neem om onderhandelinge te voltooi en sal daar tyd wees vir die partye om die nodige veranderinge aan handelsooreenkomste aan te bring. “Ons het gesien die geldeenhede het onstabiel geraak, die rand het verswak, die aandelemark in Londen het ŉ beduidende hoeveel geld verloor in reaksie op die besluit wat geneem is,” het Gordhan gesê. “Die handelsooreenkomste tussen Suid-Afrika, die Europese Unie en Brittanje is egter redelik sterk en ons het omtrent ŉ tydperk van twee jaar om die nodige veranderinge te maak.” Die presidensie het intussen in ŉ verklaring gesê Brittanje was in 2015 Suid-Afrika se agtste grootste handelsvennoot. Suid-Afrika se uitvoere na Brittanje het R41 miljard beloop en invoere R35 miljard. Volgens die presidensie sal Brittanje ŉ belangrike handelsvennoot vir Suid-Afrika bly. AfriSake het intussen gesê dit is ’n onbestendige situasie wat met groot sorg benader moet word. “Daar bestaan geen twyfel nie dat die finansiële markte ’n onbestendige periode sal beleef terwyl gebeure ontvou. Lande soos Frankryk en ander sal die VK se uittrede fyn dophou om te bepaal of hulle ook die EU sal verlaat. Die huidige toestand is baie onbestendig en moet met groot sorg benader word sonder om paniek in die besigheids- en finansiële bedryf te veroorsaak, soos wat reeds die geval is,” het Armand Greyling, regs- en beleidsanalis vir AfriSake gesê.